
PËR DISA NDRYSHIME DHE SHTESA NË LIGJIN NR. 8116, DATË 29.3.1996, “KODI I PROCEDURËS CIVILE I REPUBLIKËS SË SHQIPËRISË”, 
TË NDRYSHUAR

	Në mbështetje të neneve 81, pika 2, shkronja “d”, dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

	Në ligjin nr. 8116, datë 29.3.1996, “Kodi i Procedurës Civile i Republikës së Shqipërisë”, të ndryshuar, bëhen ndryshimet dhe shtesat si më poshtë:

Neni 1 

	Në nenin 320, shkronja “b” ndryshohet si më poshtë:
	“b) mosmarrëveshjeve tregtare dhe të procedurave të falimentimit;”.

Neni 2 

	Në nenin 323 shtohet një paragraf me këtë përmbajtje:
	“Dispozitat e këtij Kodi janë të zbatueshme në çështjet e falimentimit, për aq sa nuk parashikohet ndryshe në ligjin e falimentimit.”.

Neni 3 

	Në fund të nenit 511 shtohen paragrafët me këtë përmbajtje:
	“Shqyrtimi i kërkesës për lëshimin e urdhrit të ekzekutimit zhvillohet nga  gjyqtari pa praninë e palëve.
	Gjykata lëshon urdhrin e ekzekutimit, bazuar mbi dokumentet e depozituara nga kërkuesi.
	Urdhri i ekzekutimit përmban: 
	a) gjenealitetet e debitorit dhe kreditorit; 
	b) origjinën  e detyrimit;
	c) detyrimin konkret që buron nga titulli ekzekutiv deri në momentin e lëshimit të urdhrit të ekzekutimit;
	d) kur titulli ekzekutiv, për të cilin lëshohet urdhri i ekzekutimit, është akt për dhënie kredie bankare ose detyrime monetare, Gjykata duhet të parashikojë kamatat ligjore në përputhje me legjislacionin në fuqi që rregullon pagesat e vonuara në detyrimet kontraktore dhe tregtare.

Neni 4 

	Në nenin 515, shkronja “c”, paragrafi i parë, fjalët “së vënies në ekzekutim;” zëvendësohen me fjalët “sipas paragrafit të parë të nenit 525 të këtij Kodi;”.
Neni 5 

	Në nenin 517, pas paragrafit të fundit shtohet paragrafi me këtë përmbajtje:
	“Përmbaruesi gjyqësor kryen lajmërimet dhe njoftimet, duke zbatuar parashikimet e pjesës I, titulli VI, kreu IV, “Njoftimet”, të këtij Kodi.”.

Neni 6 
	
Neni 525 ndryshohet si më poshtë:
“Neni 525

	Tarifat fikse të përcaktuara për ekzekutimin e urdhrit ekzekutiv paguhen, fillimisht, nga kreditori dhe, pas përfundimit të procedurës së ekzekutimit, i ngarkohen debitorit. Shpenzimet e tjera, gjatë procedurës së ekzekutimit, paguhen nga pala që i ka shkaktuar ato. 
	Masa e tarifës së suksesit, me përjashtim të rasteve kur nuk është e aplikueshme, përcaktohet me marrëveshje midis kreditorit dhe përmbaruesit gjyqësor, sipas legjislacionit që rregullon shërbimin përmbarimor gjyqësor.”.

Neni 7 

	Neni 564 ndryshohet si më poshtë:

 “Neni 564
Vlerësimi i sendit të sekuestruar

	Nëse  kreditori dhe debitori, brenda një jave, nuk arrijnë një marrëveshje për vlerën e sendit, mbi të cilin është vendosur sekuestro, sendi i paluajtshëm, mbi të cilin është vendosur sekuesto, vlerësohet me vendim nga përmbaruesi gjyqësor, brenda 15 ditëve, në asistencën teknike të një eksperti të licencuar të fushës. 
	Në përcaktimin e vlerës së sendit, përmbaruesi gjyqësor bazohet në metodologjinë e përcaktuar me vendim të Këshillit të Ministrave.
	Përmbaruesi gjyqësor, brenda 10 ditëve nga data e caktimit të vlerës, njofton kreditorin dhe debitorin për çmimin e caktuar. Kundër vendimit të përmbaruesit gjyqësor palët mund të bëjnë ankim, sipas rregullave të parashikuara në nenin 610 të këtij Kodi.”.

Neni 8 

	Në nenin 577, paragrafi i dytë ndryshohet si më poshtë:
	“Në rast se në ankandin e dytë nuk është paraqitur asnjë ofertues, atëherë, brenda 10 ditëve nga përfundimi i tij, përmbaruesi gjyqësor cakton çmimin e ri të sendit, jo më të ulët se 10 për qind të çmimit të përcaktuar nga përmbaruesi, në ankandin e dytë. 
	Ankandi i tretë për shitjen e sendit bëhet sipas rregullave të përcaktuara në paragrafin e  parë të nenit 568, të këtij Kodi, dhe zhvillohet jo më vonë se 30 ditë nga e nesërmja e datës së caktimit të çmimit të ri.
	Në rast se në ankandin e tretë nuk është paraqitur asnjë ofertues, përmbaruesi gjyqësor i propozon në fillim kreditorit, që, kundrejt kredisë, të marrë sendin me çmimin e ankandit të tretë. Në rast se kreditori, brenda 30 ditëve nga marrja e propozimit nuk pranon ta marrë sendin, përmbaruesi gjyqësor heq sekuestron mbi sendin e sekuestruar dhe vijon procedurat përmbarimore mbi pasuri të tjera të debitorit.”.

Neni 9 

	Në nenin 609 bëhen shtesat dhe ndryshimi si më poshtë:
	a) Pas paragrafit të parë shtohet fjalia me këtë përmbajtje:
	“Afati për të paraqitur këtë kërkesëpadi është 30 ditë nga marrja dijeni për fillimin e ekzekutimit të detyrueshëm.”. 
	b) Në fund të paragrafit të tretë shtohet fjalia me këtë përmbajtje: 
	“Pezullimi i vendimit nuk vendoset nga gjykata kur debitori pretendon se detyrimi i caktuar në titullin ekzekutiv, i cili është një akt për dhënien e kredive bankare ose akt për dhënien e kredive nga institucionet financiare jobankare, ekziston në një masë më të vogël.”.
	c) Paragrafi i fundit ndryshohet si më poshtë:
	“Gjykata shqyrton kërkesat për pezullimin, sipas këtij neni, brenda 5 ditëve. Kundër këtij vendimi mund të bëhet ankim i veçantë. Gjykata e apelit e shqyrton ankimin, brenda 30 ditëve nga data e depozitimit të tij në këtë gjykatë.
	Kundër vendimit përfundimtar të gjykatës mund të bëhet ankim, sipas rregullave të ankimit të përgjithshëm. Gjykata e apelit e shqyrton ankimin, brenda 60 ditëve nga data e depozitimit të tij në këtë gjykatë.”.
Neni 10 

	Në nenin 610 bëhen ndryshimet dhe shtesa e mëposhtme:
	1. Paragrafi i parë ndryshohet si më poshtë:
	“Kundër veprimeve të përmbaruesit gjyqësor, të kryera në kundërshtim me procedurat e parashikuara nga ky Kod dhe kundër refuzimit të përmbaruesit gjyqësor për të kryer një veprim që ia ngarkon ligji, palët mund të bëjnë ankim në gjykatën që ekzekuton vendimin, brenda 5 ditëve nga dita e kryerjes së veprimit ose refuzimit, kur palët kanë qenë të pranishme në kryerjen e veprimit ose kanë qenë thirrur, dhe, në raste të tjera, nga dita që u është njoftuar ose kanë marrë dijeni për veprimin ose refuzimin.”.
	2. Paragrafi i tretë riformulohet me këtë përmbajtje:
	“Ankimi shqyrtohet brenda 20 ditëve nga gjykata e vendit të ekzekutimit, e cila kur e sheh të nevojshme mund të thërrasë palët dhe përmbaruesin gjyqësor.”
	3. Paragrafi i katërt shfuqizohet.
	4. Në fund të nenit shtohen paragrafët me këtë përmbajtje:  
	“Shqyrtimi i ankimit ndaj vendimit të gjykatës së shkallës së parë për kundërshtimin e veprimeve përmbarimore, si rregull, bëhet nga gjykata e apelit pa praninë e palëve, brenda 30 ditëve. 
	Përjashtimisht, gjykata e apelit mund të vendosë shqyrtimin e çështjes në seancë gjyqësore me praninë e palëve brenda 45 ditëve, në rast se çmon se debati gjyqësor është i nevojshëm për të vlerësuar se: 
	a) për konstatimin e gjendjes faktike në mënyrë të plotë dhe të saktë, duhen vërtetuar fakte të reja dhe duhen marrë prova të reja, përveçse kur ankuesi provon se pa fajin e tij nuk ka mundur t’i paraqesë këto fakte ose t’i kërkojë këto prova në shqyrtimin e çështjes në gjykatën e shkallës së parë, në afatet e parashikuara; 
	b) vendimi, kundër të cilit është paraqitur ankimi, është bazuar në shkelje të rënda procedurale, apo në gjendjen faktike të konstatuar gabimisht ose në mënyrë jo të plotë; 
	c) me qëllim të konstatimit të drejtë të gjendjes faktike duhet të përsërisë marrjen e disa ose të gjitha provave të marra nga gjykata e shkallës së parë.”. 
Neni 11 
Akte nënligjore

	Ngarkohet Këshilli i Ministrave që, brenda 3 muajve nga hyrja në fuqi e këtij ligji, të miratojë metodologjinë, sipas parashikimit të nenit 7 të këtij ligji. 
Neni 12 

	Ky ligj hyn në fuqi 15 ditë pas botimit në Fletoren Zyrtare.

Miratuar në datën 3.11.2016

Shpallur me dekretin nr. 9848, datë 14.11.2016, të Presidentit të Republikës së Shqipërisë, Bujar Nishani

